A BIZOTTSÁG 287/2008/EK RENDELETE
(2008. március 28.)
az 1702/2003/EK rendelet 2c. cikkének (3) bekezdésében meghatározott érvényességi idő meghosszabbításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 5. cikkére,
mivel:
(1)
Az 1702/2003/EK bizottsági rendelet (2) 2c. cikkének hatálya alá tartozó, az ugyanott megállapított különleges légi alkalmassági előírásokat kielégítő légi jármű részére a tagállamok olyan korlátozott légi alkalmassági bizonyítványt adnak ki, amely alapján ez a légi jármű 2008. március 28-ig folytathatja azokat az üzemelési fajtákat, amelyekre 2007. március 28-án jogosult volt.
(2)
Az 1702/2003/EK rendelet 2c. cikkének (3) bekezdése értelmében a Bizottság meghatározott típusú légi járművek esetében legfeljebb 18 hónappal meghosszabbíthatja a szóban forgó cikk (2) bekezdésben meghatározott érvényességi időt, amennyiben az Európai Repülésbiztonsági Ügynökség (a továbbiakban: ügynökség) az adott légijármű-típus típusvizsgálati eljárását 2008. március 28. előtt megindította, és az ügynökség megítélése szerint ez az eljárás a meghosszabbított érvényességi idő alatt befejezhető.
(3)
Az 1702/2003/EK rendelet 2c. cikkének (3) bekezdésével összhangban az ügynökség 2008. február 15-én megállapította, hogy egyes légijármű-típusok esetében teljesülnek az 1702/2003/EK rendelet 2c. cikkének (2) bekezdésében meghatározott érvényességi idő meghosszabbításának feltételei. Erről a megállapításáról az ügynökség még aznap értesítette a Bizottságot.
(4)
Az ügynökség megállapította különösen, hogy két légijármű-típussal kapcsolatban kérelmezték nála a volt Szovjetunió tanúsító szerve által kiállított típusalkalmassági bizonyítvány tanúsítását és/vagy érvényesítését, és ezeket a kérelmeket az ügynökség elfogadta; a szóban forgó két légijármű-típus az Antonov AN-26 repülőgéptípus, amellyel kapcsolatban lehetőség nyílt megfontolni az AN-26B repülőgéptípus tanúsítását is, illetőleg a Kamov-32A11BC helikoptertípus, amellyel kapcsolatban lehetőség nyílt megfontolni a Kamov-32A12 helikoptertípus tanúsítását is.
(5)
Az ügynökség megállapította továbbá, hogy megítélése szerint a szóban forgó légijármű-típusok tanúsítási eljárása 2009. szeptember 28-ig befejezhető.
(6)
Az e rendeletben foglalt intézkedések összhangban vannak az 1592/2002/EK rendelet 54. cikkének (3) bekezdése szerinti bizottság véleményével,
ELFOGADTA EZT A RENDELETET:
1. cikk
A Bizottság az 1702/2003/EK rendelet 2c. cikkének (2) bekezdésében meghatározott érvényességi időt az AN-26 és az AN-26B típusú repülőgépek, valamint a Kamov-32A12 és a Kamov-32A11BC típusú helikopterek tekintetében 2009. szeptember 28-ig meghosszabbítja.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 28-án.